**A fost odată o poveste**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Să ştii, iubite, că-n poiana noastră

Au înflorit magnoliile iar,

E semn că toamna asta va fi lungă

Şi basmul nostru fără de hotar.

Îngenunchiaţi, nebuni de fericire,

Noi ne-am promis c-aici vom construi

O casă albă, mică şi-n grădină

Cu flori de câmp vom scrie poezii.

O “tinereţe fără bătrâneţe”

În fiecare zi când mă trezesc

La pieptul tău o voi găsi, iubite,

Şi pentru tot ce am îţi mulţumesc!

- Mi-e dor de tine și de primăvară,

De martie, magnolii albe sunt?

În toamna asta plină de cerneală

Am să-ți declar cu scrisul meu mărunt

Că nu mai plec spre alte orizonturi,

Vom ridica din versuri un castel

Pe locu-n care în genunchi, iubito,

Ți-am împletit din iarbă un inel.

Și vom trăi povestea fără moarte

Eternități la rând, în orice veac

Te voi peți, să-mi fii din nou mireasă,

Că dragostea ce-ți port nu are leac.

Liliana Trif Ioan Grigoraș